Informatīvais ziņojums “Par prognozēto līdzekļu neapguvi un ekonomiju izdevumiem no dotācijas no vispārējiem ieņēmumiem valsts budžeta programmās/ apakšprogrammās (pamatfunkcijām) 2020.gadā”

Saskaņā ar Ministru prezidenta A.K. Kariņa 2020.gada 14.aprīļa rezolūcijā Nr.2020‑1.1.1./38-38 un 2020.gada 17.aprīļa rezolūcijā Nr.2020‑1.1.1./43-43 noteikto, Finanšu ministrijai tika uzdots apkopot ministriju un citu centrālo valsts iestāžu (turpmāk – resori) sniegto informāciju par 2020. gada valsts budžeta līdzekļu izlietojuma izvērtēšanas rezultātiem un apzināt šogad potenciāli iespējamo līdzekļu ekonomiju izdevumiem no dotācijas no vispārējiem ieņēmumiem valsts budžeta programmās/ apakšprogrammās (pamatfunkcijām) saistībā ar ārkārtējās situācijas laikā noteiktiem ierobežojumiem.

Finanšu ministrija 2020.gada 2.jūnija vēstulē Nr.3.2-14/2-7/2998 Ministru prezidentu informēja, ka, ņemot vērā valstī izsludināto ārkārtējo situāciju, precīzāku līdzekļu ekonomiju būs iespējams noteikt pēc tās atcelšanas, vēlreiz aktualizējot iespējamās līdzekļu ekonomijas apmērus un pēc diskusijas pieņemt galīgo lēmumu par priekšlikumiem līdzekļu pārdalei.

Lai izpildītu Ministru prezidenta 2020.gada 14.aprīļa rezolūcijā Nr.2020‑1.1.1./38-38 un 17.aprīļa rezolūcijā Nr.2020‑1.1.1./43-43 noteikto, kā arī iespēju robežās spētu atrisināt daļu no resoru pieteiktajām problēmām 2020.gadā, Finanšu ministrija ir lūgusi aktualizēt jautājumu par iespējamo budžeta līdzekļu ekonomiju un atkārtoti izvērtēt ministriju 2020.gada valsts budžeta līdzekļu izlietojumu un apzināt šogad potenciāli iespējamo līdzekļu ekonomiju izdevumiem no dotācijas no vispārējiem ieņēmumiem valsts budžeta programmās/ apakšprogrammās (pamatfunkcijām), tai skaitā saistībā ar ārkārtējās situācijas laikā noteiktiem ierobežojumiem, un sniegt informāciju:

1. par līdzekļu apmēru, kuru ir iespējams pārdalīt uz resora “74.Gadskārtējā valsts budžeta izpildes procesā pārdalāmais finansējums” programmu 02.00.00 “Līdzekļi neparedzētiem gadījumiem” citu nozīmīgu un neatliekamu izdevumu finansēšanai;
2. par līdzekļu apmēru, ko resors vēlas novirzīt savas nozares vajadzībām līdz gada beigām (pārdalīt iekšēji starp budžeta programmām/ apakšprogrammām un izdevumu kodiem), primāri ar Covid-19 saistīto izdevumu segšanai.

Tika saņemta informācija no 15 resoriem – Aizsardzības ministrijas, Ārlietu ministrijas, Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Zemkopības ministrijas, Satiksmes ministrijas, Labklājības ministrijas, Tieslietu ministrijas, Vides aizsardzības un reģionālās attīstības ministrijas, Kultūras ministrijas, Veselības ministrijas, Valsts kancelejas un Pārresoru koordinācijas centra.

Resori ir iesnieguši informāciju par šogad prognozēto valsts pamatbudžeta līdzekļu ekonomiju izdevumiem no dotācijas no vispārējiem ieņēmumiem, kuru iespējams pārdalīt uz resora “74.Gadskārtējā valsts budžeta izpildes procesā pārdalāmais finansējums” programmu 02.00.00 “Līdzekļi neparedzētiem gadījumiem” kopā **19 683 356 *euro*** apmērā, informācija programmu/ apakšprogrammu sadalījumā pievienota informatīvā ziņojuma **1.pielikumā**.

Lielākā daļa resoru kā iespējamo ekonomiju norādījuši izdevumu samazinājumu saistībā ar atceltiem komandējumiem un darba braucieniem (ārvalstu un iekšzemes), atceltiem plānotiem klātienes pasākumiem, transporta izdevumu un degvielas izdevumu samazinājumu saistībā ar iestāžu mazāk klātienes pārbaužu veikšanu, kā arī degvielas cenas pazemināšanos, mācību un kvalifikācijas celšanas izdevumus, kurus nav iespējams nodrošināt attālināti, izdevumu samazinājumu par komunālajiem izdevumiem saistībā ar iestāžu attālināto darbu (apkure, ūdens, elektrība, atkritumi u.c.), saimnieciskajiem pakalpojumiem (kafijas pauzes, paklāju noma, krēslu tīrīšana u.c.), neiegādātām kancelejas precēm, inventāra un biroja precēm, izdevumu samazinājumu publiskajiem pasākumiem, reprezentācijas pasākumiem, izdevumu samazinājumu starptautisko operāciju uzturēšanai un atsevišķu iegāžu finansējumam, kā arī pasākumiem, kas saistīti ar jauniešu iesaisti (nometnes, pārgājieni, sporta sacensības u.c.), izdevumu samazinājumu vairākiem prioritārajiem pasākumiem, atlīdzības izdevumu ietaupījumu sakarā ar vakantajām amata vietām u.c.

Saskaņā ar resoru sniegto informāciju valsts budžeta līdzekļu ekonomija, kuru ierosināts pārdalīt resoram apstiprinātā budžeta ietvaros savas nozares vajadzībām, kopā prognozēta **26 262 884 *euro*** apmērā, informācija programmu/ apakšprogrammu sadalījumā pievienota informatīvā ziņojuma **2.pielikumā**.

Pēc lēmuma pieņemšanas Ministru kabinetā par līdzekļu ekonomiju atbilstoši informatīvā ziņojuma 1.pielikumam Finanšu ministrija sagatavos un iesniegs Ministru kabinetā rīkojuma projektu “Par apropriācijas pārdali”, paredzot apropriācijas pārdali no budžeta resoriem uz budžeta resora “74.Gadskārtējā valsts budžeta izpildes procesā pārdalāmais finansējums” programmu 02.00.00 “Līdzekļi neparedzētiem gadījumiem”, lai nepieciešamības gadījumā būtu iespējams operatīvi piešķirt līdzekļus neparedzētiem gadījumiem, tai skaitā Covid-19 infekcijas izplatības seku pārvarēšanas pasākumiem.

Ministru prezidenta A.K. Kariņa 2020.gada 9.jūnija rezolūcijā 7.8.5./2020-DOC-1416-1102 resoriem tika vērsta uzmanība, ka resoru iesniegtie priekšlikumi Finanšu ministrijā netiks novirzīti izdevumu ietaupījuma pārdalei citiem mērķiem vai jauniem pasākumiem, izņemot gadījumus, ja tas nepieciešams Covid-19 radīto seku likvidēšanai.

Ņemot vērā Ministru prezidenta A.K. Kariņa 2020.gada 9.jūnija rezolūcijā 7.8.5./2020-DOC-1416-1102 noteikto, nepieciešams pieņemt konceptuālu Ministru kabineta lēmumu un uzdot Finanšu ministrijai saskaņā ar Covid-19 infekcijas izplatības seku pārvarēšanas likuma 25.pantā noteikto informēt Saeimas Budžeta un finanšu (nodokļu) komisiju par resoru priekšlikumiem apropriācijas izmaiņām atbilstoši informatīvā ziņojuma 2.pielikumam un, ja Saeimas Budžeta un finanšu (nodokļu) komisija piecu darba dienu laikā pēc attiecīgās informācijas saņemšanas nav izteikusi iebildumus, resoriem sagatavot pieprasījumus apropriācijas pārdalei resoram apstiprinātā budžeta ietvaros savas nozares vajadzībām atbilstoši Likuma par budžetu un finanšu vadību 9.panta un Ministru kabineta 2018.gada 17.jūlija noteikumu Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas” nosacījumiem.

Informatīvā ziņojuma 2.pielikumā minētā finansējuma pārdales veicama, ņemot vērā šādus kritērijus:

1. primāri nepieciešams ar Covid-19 saistīto izdevumu segšanai;
2. pamatā atslogo 2021.gada budžetu;
3. ir pilnībā īstenojami 2020.gadā, sasniedzot mērķi;
4. nerada vajadzību pēc papildus līdzekļiem 2021.gadā un turpmākajos gados;
5. nepieciešams saistību izpildei.

Ja apropriācijas pārdale paredzēta ar Covid-19 radīto seku pārvarēšanu saistītiem pasākumiem, tad apropriācijas pārdales priekšlikumi jāgatavo saskaņā ar Covid-19 infekcijas izplatības seku pārvarēšanas likuma 25.pantā noteikto, ka finanšu ministram ir tiesības veikt apropriācijas izmaiņas, tai skaitā apropriācijas samazināšanu vai pārdali starp ministrijām un citām centrālajām valsts iestādēm ar Covid-19 izplatību saistītā valsts apdraudējuma un tā seku novēršanas un pārvarēšanas pasākumiem, ja ir pieņemts attiecīgs Ministru kabineta lēmums un Saeimas Budžeta un finanšu (nodokļu) komisija piecu darbdienu laikā no attiecīgās informācijas saņemšanas dienas ir to izskatījusi un nav iebildusi, kā arī veikt apropriācijas pārdali ministrijai vai citai centrālajai valsts iestādei likumā noteiktās apropriācijas ietvaros starp programmām, apakšprogrammām un izdevumu kodiem atbilstoši ekonomiskajām kategorijām.

Ministru kabineta 2020.gada 3.marta sēdes protokola Nr.9 28.§ “Rīkojuma projekts “Par apropriācijas palielināšanu Veselības ministrijai”” 2.punktā, lai nodrošinātu rīkojuma fiskāli neitrālu ietekmi 2020.gadā, Finanšu ministrijai uzdots nodrošināt, ka no budžeta resora 74. “Gadskārtējā valsts budžeta izpildes procesā pārdalāmais finansējums” programmas 01.00.00 “Apropriācijas rezerve” 2020.gadā netiek veikta pārdale 885 805 *euro* apmērā līdz turpmākajam Ministru kabineta lēmumam.

Ņemot vērā, ka, lai Eiropas Savienības dalībvalstis varētu īstenot pasākumus Covid-19 uzliesmojuma ierobežošanai un mazinātu tā negatīvo sociālekonomisko ietekmi, valstīm tiek ļauts neievērot budžeta disciplīnas nosacījumus un pēc nepieciešamības īstenot budžeta atbalsta pasākumus, tiek ierosināts Ministru kabineta sēdes protokollēmumā atzīt par spēku zaudējušu Ministru kabineta 2020.gada 3.marta sēdes protokola Nr.9 28.§ “Rīkojuma projekts “Par apropriācijas palielināšanu Veselības ministrijai”” 2.punktu.

Finanšu ministrs J.Reirs

Adijāne, 67095437

Zane.Adijane@fm.gov.lv